Man in hof oor Benoni-transitorooftogDie toneel in Atlasweg (17 Mei 2018) Foto: Verskaf Een van die vyf mans, wat na bewering betrokke was in ŉ transitorooftog in Benoni verlede maand, het Woensdag in die Boksburg-landdroshof verskyn. Paul Sibanda (28) het sy aansoek om borgtog laat vaar. Hy het saam met Thato Gaopantwe (26), Colin Hadebe (42), Sibusiso Khumalo (34) en Thabo Molefe (32) in die hof verskyn. Die mans word daarvan beskuldig dat hulle twee geldwaens oopgeblaas het. Die kontant was op pad na ŉ bank van ŉ depot in Kempton Park. Maria Fife, staatsaanklaer, het aan landdros Emanuel Magamba gesê daar is ŉ groot hoeveelheid ballistiese bewyse nodig vir die saak en het ŉ twee maande uitstel versoek. Die regsverteenwoordigers van die beskuldigdes het nie die uitstel teengestaan nie. Khumalo het regshulp versoek. Die saak is tot 13 Augustus uitgestel vir verdere ondersoek. Beeldmateriaal van die misdaadtoneel is wyd op sosiale media versprei met ŉ video van die skietery wat wys hoe veiligheidswagte beseer word.